Kufundzisa lonkhe luhlobo lwentfwana enkhulisa
Bumcoka bekukhula nekufundza kwebantfwana labancane
Kukhula nekufundza kwebantfwana labancane etinkhulisa kumcoka kakhulu
Bantfwana bafundza ngisho basesesiswini senina
Indlela lesikusekela ngayo kukhula nekufundza kwebantfwana basebancane inemtselela ekukhuleni nasekufundzeni kwabo nasebabadzala
Batali nebanakekeli bebantfwana bafuna kunika bantfwababo sicalo lesisecophelelweni leliphakeme emphilweni
Bafuna kwenta siciniseko sekutsi bantfwana banawo ematfuba ekukhula, bafundze baphindze bakhokhe onke emakhono abo
Badzinga kusekelwa kuloku.
Tinkhulisa tidlala indzima lemcoka kwenta siciniseko sekutsi lawo matfuba abekhona.
Mhlaba wonkhe, emave atinike insayeya letsite – njengetindzima tekukhula “Sustainable Development Goals”,
kubambisana kwemhlaba ngemalungelo ebantfu labaphila nekukhubateka kanye nekubambisana ngemalungelo ebantfwana “UN Convention on the Rights of Persons with Disabilities and the Convention on the Rights of the Child”
kwenta siciniseko sekutsi kukhula nekufundza lokungabandlululi muntfu kutfolwa nguwo wonkhe umntfwana wentfombatane nemfana.
Bonkhe bafundzi labancane – bemantfombatane nebafana, nome banguliphi libala, bakhuluma nome nguliphi lulwimi, bakhonta kuphi, bakhubatekile, bekuhamba noma banguluphi luhlobo –
kufanele bakhone kufundza emimangweni yabo.
Tinyenti tinhlobonhlobo tetinkhulisa tekukhula, kunakekelwa kanye nekufundza kwebantfwana labancane. Manyenti emagama lasentjetiswako.
Emmangweni wakho mahlawumbe wati kutsi kubitwangekutsi yi kindergarten, nursery, playgroup, pre-school,
early learning center, daycare, childcare nome lelinye libito
Nome ngabe sikubita ngaliphi libito, tonkhe letindzawo kumele tibe bete libandlululo.
Kulelifilimu utawufundza tindlela letimelula tekutsi bothishela betinkhulisa,
nome kuphi, bangatitfutfukisa kanjani kutsi etinkhulisa tabo kubebete lubandlululo.
Inkhulisa yawo wonkhe umntfwana kumele kutsi ibe njani?
Tinkhulisa tinika bantfwana litfuba lekutsi bafundze nebalingani babo – kusukela basebancane.
Loku kusho kutsi bafundza kwemukela baphindze babone bumcoka bekwehlukahlukana kwebantfu basebancane,
lokuphindze kubasite kutsi babenesisekelo semphilo lete lubandlululo emmangweni.
Kungako kumcoka kutsi bothishela basetinkhulisa bakucondze futsi bakwemukele kwehlukahlukana kwebantfu.
Bantfwana labancane bazuza lokunyenti ngekufundza kanye kanye ngekwehlukahlukana kwabo.
Kunemtselela lomuhle ngempela kutsi bantfwana bahlanganyele. Uma bahlanganyele, bayasekelana kakhulu.
Babambana babe munye, babe njenge tincetu te-puzzle lehlanganisiwe yakha sitfombe lesisha.
(Kusho Olha Serova, waseNkhulisa No.2, “Romashka”,Mykolayivka)
Umndeni wetfu ujabula kakhulu ngalenkhulisa. Lee-Ann uyajabula.
Sowunebangani nyalo futsi sowudlala nalabanye bantfwana kunalokutsi abe sekhaya onkhemalanga.
Kusho Thabisile Malambe, Make wa Lee-Ann, enkhulisa yakaHhelehhele Community Pre-school, ngapansi kwemphakatsi wakaHhelehhele
Ngiyayitsandza lemihlangano yasekuseni lesiyentako, sitama kuba nayo njalo njalo.
Lomcondvo walomhlangano wasekuseni kusita umntfwana ngamunye kulelesinabo kutsi ativele akhululekile, amcoka, futsi emukelekile.
(Oksana Bura, Headteacher, Pre-school No. 134, Lviv) (Kusho Oksana Bura, Thishelanhloko, waseNkhulisa No. 134, Lviv)
Kukhula nekufundza lokusecophelelweni lolusetulu kwabo bonkhe bantfwana kudlala indzima yenhlitiyo kuko konkhe.
Sifundza ngekudlala nebantfwana. Uma ufuna kufundzisa bantfwana, kumele ukwati kudlala nabo. Bafundza ngekudlala.
Kusho Ntombie Potgieter, Thishela waseLunju Neighbourhood Care Point (NCP)/Kindergarten, eLunju)
Kudlala yindlela lekahle kakhulu yekutsi bantfwana bakhule baphindze bafundze.
Kungako kumcoka kakhulu kutsi bothishela basetinkhulisa bakwati
kukhombisa nekulekelela kufundza nekukhula kwemakhono, basebentisa kudlala.
Inkhulisa ingekudlala nje.
Noma badlala, bayafundza futsi.
(Kusho Olha Lavrynenko, Thishelanhloko, wasePre-school No. 2, ‘Romashka’, Mykolayivka)
Uma bantfwana badlala nalabanye, bafundza kutsi tintfo tisebenta njani. Ngekudlala, bafundza ngemphilo emhlabeni.
Thishela yena uba ngulomunye walabadlalako.
(Kusho Yana Zadyraka, loyi-Methodologist, yasePre-school No. 2, ‘Romashka’, Mykolayivka)
Uma basadlala bayahlangana bacale kwetayelana, bafundza kuhlanganyela nalabanye.
Imitimba yabo iyakheka icine. Kudlala yindlela yabo yekutsi bacinise imisipha.
Kungako kumcoka kutsi banikwe litfuba lelanele lekutsi badlale. Uma basadlala kanye kanye bayachumana.
Bafundza kuhlanganyela nalabanye, bafundze kwenta tintfo babanyenti, bafundze kwenta tintfo kanye kanye.
Bafundze nekuphana, lokumcoka kukhulu kubo basakhula.
(Kusho Thuli Gamedze, Thishela waseMahlabaneni Neighbourhood Care Point (NCP)/Pre-school, eGoboyane, Big Bend)
Kukhula nekufundza kwabo bonkhe bantfwana – lokugcile ekufundzeni ngekudlala –
kwakha sisekelo sekutfokotela kufundza imphilo yakhe yonkhe.
Uma ufundzisa umntfwana lomncane, usuke wakha sisekelo. Ngako-ke ungeke uvele wakhe indlu ungenaso sisekelo.
(Kusho Ntombie Potgieter, Thishela waseLunju Neighbourhood Care Point (NCP)/Kindergarten, eLunju)
Kwakha kuchumana emkhatsini welikhaya, imphilo, ummango kanye nekufundza
ngulenye indlela lemcoka yekutsi bothishela basetinkhulisa bakhe ngayo lutsandvo lwekufundza kubantfwana.
Bothishela basetinkhulisa bagcile etintfweni letitsandvwa ngumntfwana kute bamsekele emicondvweni yakhe nasekufuneni lwati –
tintfo letilusito kubantfwana basakhula.
Bothishela basetinkhulisa baphindze balekelele kuphila emtimbeni
emoyeni, etifeni nekuphepha kubo bonkhe bantfwana lababanakekele.
Inkhulisa kumele kutsi ingabi njani?
Inkhulisa ayisiyo yekulungiselela umntfwana kutsi angene esikolweni lesiphakeme nje kuphela
Siyabona kutsi letinye tinkhulisa atikukhutsati kuhlangana kwalo lonkhe luhlobo lwebantfu, kufundza akukagcili ekudlaleni,
atisakhi sisekelo sekutfokotela kufundza kumntfwana.
Loko kungahle umntfwana kumemuke litfuba lekutsi akhule acinile emoyeni futsi akhule anelutsandvo lwekufundza
Bantfwana bangafundziswa babanyenti kusentjetiswe tindlela tekufundzisa bantfwana lesebakhulile
Kuletinye tinkhulisa bafundzisa bantfwana kufundza lokubhalwe phansi kanye netibalo.
Batali bangakutfokotela loku ngebantfwababo kodvwa akukabalungeli labantfwana
kuleminyaka labakuyo futsi loko kusho kutsi bayashiyeka kulokunye kufundza lokumcoka kakhulu lokulungela iminyaka yabo, njenge kudlala nekucwaninga.
Lawa ngemakhono lamcoka kakhulu kubalungiselela kuya esikolweni lesiphakeme.
Kunetinkomba letishoko kutsi kucala kufundza sikolo kwebantfwana basebancane akubabeki etfubeni lelihle kunalabo labaphutile kucala.
Empeleni akusiko kufundza lokuphelele, ngobe kwenta kutsi kubhekeke kutsibantfwana babe basesigabeni lesitsite
sekukhula kani bantfwana abakhuli ngekulingana.
Ngako ke uma sifuna kwenta siciniseko sekufundza lokuphelele etinkhulisa,
kudzingeke kutsi sikugweme kufundza kwemabanga laphakeme etinkhulisa.
Kumele sikugweme kugucula tinkhulisa sitente tifane netikolwa letiphakeme.
(Kusho Ayman Qwaider, loyi-Inclusive Education Consultant, EENET)
UNGENTANI WENA?
Sebentisana nalabanye bothishela basetinkhulisa
Bonkhe bothishela basetinkhulisa kudzingeke kutsi bafundze ngemigomo nekufundzisa lonkhe luhlobo lwentfwana.
Loku kungentiwa ngekuya kumihlangano sikolwa, nome utifundzise wena
noma ngekubukela emafilimu lafana naleli!
Nakubalingani bakho ungafundza lokunyenti ngekufundzisa lonkhe luhlobo lwebantfwana
Uma sinathishela lomusha enkhulisa yetfu, simsita kutsi acondze kutsi kufundza kufanele kungakubangeli situnge.
Kubekisa, umangabe bafundzisa ngesihlahla, angeke kulunge kutsi beme eceleni kwalesihlahla bafundze sifundvo.
Lokufanele bakwente kutsi, bantfwana basisebentise lesihlahla, basikale bukhulu baso, badlale imidlalo ngemacembe aso.
Konkhe kufundza kwenteka ngekudlala.
Ngaleyo ndlela kumelula kubo thishela nebantfwana, futsi kumnandzi kunekulalela inchazelo lendze.
(Kusho Lesia Kovalchuk, Thishelanhloko, wasePre-school No. 37, Lviv)
Kungenteka unemlingani endzaweni yakho lonelwati ngekukhula kwebantfwana labatsite,
nome kufundzisa bantfwana labaphila nekukhubateka lokutsite.
Ungacela lusito akubonise kutsi ungenta njani kute ulekelele bafundzi labasenkhulisa yakho.
Kepha ungabheki kutsi umlingani wakho lonelwati abese utsatsa sikhala sakho sekutsi ufundzise bafundzi bakho.
Solo kuyinsayeya yakho kutsi usite bonkhe bafundzi bakho bakhule baphindze bafundze.
Uma usebenta nalabanye bothishela, ungabatisa ngetinkinga lobhekana nato nome imicondvo netifundvo lotitfolako usafundzisa.
Loku kungakusita kutsi uticatulule kahle tinkinga lobhekana nato
usalekelela kukhula nekufundza kwebantfwana.
Sihlangana njalo njalo kute sicocisane ngetinjongo siphindze sakhe emasu ekukhula kwemntfwana ngamunye ngamunye.
Sibeka tindzima temntfwana ngamunye ngamunye bese kutsi njalo emva kwetinyanga letintsatfu nome ngephansi, sihlangane sicocisane ngekuhamba kwaleto tindzima,
sibukisane kutsi ngabe sisebentise tindlela letingito yini tekufundza nekukhula kute selekelele loyo mntfwana kutsi akhule kahle.
Lesinye sikhatsi ukhandza kutsi lendzima lesiyibekile akusiyo, sibuka letinye tindlela tekukulungisa loko.
(Kusho Lesia Kovalchuk, Thishelanhloko, wasePre-school No. 37, Lviv)
Imvama inkhulisa iba secophelelweni lolungephansi kwetikolwa letiphakeme, ema-primary nome ema-secondary.
Loku kunika wena nalobambisene nabo ematfuba lamanyenti ekukhululeka
kuhlelembisa nekusekela kufundza kanye nekulungisa lapho kungahambi kahle khona.
Kubekisa, ningafundzisa ngekubambisana, kute nisebentisane nebalingani
uma nihlelembisa tifundvo niphindze nisekela kufundza.
Futsi ningatihlanganisa ticheme tebafundzi kanye kanye etifundvweni letehlukene.
Lapha bafundzi basenkhulisa nalabachamuka e-secondary school bafundza kanye kanye –
bajabulile futsi nguloyo naloyo ufundza kulomunye.
Kucondza tidzingo temntfwana ngamunye
Bothishela basetinkhulisa badzinga kutsi bacondze kukhula kwemntfwana ngekuhlanganyela, emtimbeni,
ngengcondvo, ngekuchumana, nasemoyeni.
Umntfwana ngamunye ukhula ngelakhe libanga, ngako-ke kumele kutsi umfundzi alandzelelwe njalo njalo.
Kumele kutsi ubabukele nabadlala bantfwana kute ucondze uphindze ugadze kukhula kwabo,
labakutsandzako, labenta kahle kuko, nalabakudzingile ngamunye ngamunye.
Loku kodvwa akukafaneli kutsi kubese kwentelwa kulinganisa umntfwana nalomunye
Ngiyabagadza bantfwana kute ngibone kutsi bati ini nekutsi baphatsana njani.
Uma sicala indlela lensha yekufundzisa, sibuka kutsi kwentekani
nekutsi labantfwana bafundza kancono yini ngalendlela lensha.
Siphindze sibuke kutsi kukhona yini umntfwana lakhombise umcondvo lohlakaniphile kuko nalamanye emakhono.
(Kusho Yana Zadyraka, loyipMethodologist, yasePre-school No. 2, ‘Romashka’, Mykolayivka)
Kufuna unake uma umntfwana atsatsa kancane elikhonweni lelitsite, nome atsatsa masinyane nome atsatsa ngendlela lengaketayeleki.
Ungabese wakha emasu ekumfundzisa loyo mntfwana.
Ungacela batali bemntfwana nome umnakekeli, nalabanye bothishela labanelwati
kutsi bakusite kwakha emasu ekufundzisa lomntfwana.
Kunika umntfwana lusito lolwanele asemncane kungasita kuvikela kungakhuli kahle
kutsi kungangeteki kakhulu uma asakhula.
Ungasita kubona kutsi bafundzi labancane badzinga lusito ngekukhubateka tsite nome kugula tsite
Akukadzingeki nani kutsi ube nguchwephesha wetemphilo, kepha ungasebentisana nalabangakunika lusito
kute ucondzisise uphindze umsite umntfwana.
Nginamake waLee-Ann ngitobona kutsi ngabe ukhula njani. Kwekucala sambona umntfwana kutsi udzinga lusito,
sase senta luhlolo lwekugula lanako emtimbeni, nalakhona kukwenta nako. Sase sisebentisana nebase Cape Town
Bakha letitulo talabaphila nekukhubateka. Sase siyamkala umntfwana utfola lesitulo. Nyalo lomntfwana sowuya esikolweni
(Kusho James Tsabedze, longuProgramme Officer, kaVusumnotfo, eSipiki)
Kunetintfo letimelula longatenta kugadza kukhula kwemntfwana.
Ungabuka kwenta, indlela lakhomba ngayo imiva, kusebentisa titfo temtimba, kanye nekutiphatsa kwakhe umntfwana.
Lalela kukhuluma nendlela labachumana ngayo nabakanye kanye.
Babuke nabangamunye, nabababili, nome babanyenti.
Babuke nabasenta imidlalo lekhombisa kufundza kuhlanganyela nalabanye, lokusebentisa titfo temtimba, ingcondvo, kuchumana, kanye nemakhono akamoya.
Kunake labakujabulelako kukwenta nome lokubaletsela situnge.
Babuke kutsi bachumana njani nebantfu labadzala nome bantfwana.
Bese uyawungenela nawe lomdlalo nome inkhulumo.
Kufanele kutsi ukuchumanise kakhulu kufundza lokusekelako nemphilo yemntfwana ekhaya.
Sebentisa emasiko, lulwini, imidlalo, imicimbi, bantfu netintfo labatetayele labafundzi ekhaya.
Kwente loku, usebentisane nebatali nebanakekeli. Ngibo bochwephesha.
Umntfwanabo bamati kwengca wonkhe umuntfu.
Bangakutjela kutsi umntfwana wati ini yena ekhaya.
Wena nabo ningashiyelana lugwayi ngalokutsandvwa ngumntfwana, lasakhona kukwenta nalanenkinga nako.
Ngiyajabula ngalendlela lekukhule ngayo lokusebentisana kwami nelicembu lasenkhulisa.
Ngiyabatjela bothishela kutsi kwentekani ekhaya, kutsi Illia ukhula njani, nabo futsi bayangitjela ngelilanga lakhe esikolweni,
kutsi ufundzeni, kutsi kufuna sibonaka ini,
lokukhula kwalomntfwana sibambisene kuko.
(Kusho Nina Arsentieva, waseCommunity Pre-school No 74, Kharkiv City)
Yebo, labanye batali bacela kutsi sibasite, kubekisa, “ngingenta njani kutsi ngisite umntfwanami entfweni letsite?”
Siyacocisana sisho konkhe kutsi: kufuneka kutsi kwentiweni, kutsi tinhlelo titawuma kanjani ekhaya, kutsi batawucala kanjani kufaka umntfwana kuloluhlelo.
(Kusho Natalia Kovaliova, Thishela, wasePre-school No. 2, ‘Romashka’, Mykolayivka)
Wena nebalingani bakho ningabakhutsata batali nebanakekeli bebantfwana kutsi
badlale yabo indzima ekukhuleni nasekufundzeni kwemntfwana ngekwenta inkhulisa
kutsi ibe yindzawo lebemukelako batali nebanakekeli.
Ungabanika litfuba lekutsi nabo batimbandzakanye etinhlelweni, ekufundzeni kanye nasekucocisaneni enkhulisa.
Kumcoka kutsi utihluphe ngekuchumana nemindeni yebantfwana
Wena nome balingani bakho ningadzinga kutsi nivakashele emakhaya ebantfwana kute nicondzisise kutsi yini lengasita nome ibange kutsi umntfwana angakhuli
nome afundze kahle ekhaya, nome nicondze kutsi yini leyenta kutsi bangeti esikolweni nome kutsi yini lebanga kutsi bangete bafuna kungenela tinhlelo letitsite esikolweni nakufundvwa.
Timpilo tehlukene, imindeni yehlukene.
Wonkhe umuntfu uta enkhulisa netinkinga nome nekujabula kwakhe.
Sihlale silitfola liphimbo linye lekusebenta: batali, bantfwana kanye natsi sisebenta kanye kanye silicembu linye.
(Kusho Natalia Kovaliova, Thishela, wasePre-school No. 2, ‘Romashka’, Mykolayivka)
Lesinye sikhatsi kungenteka kudzingakale kutsi usebentisane nebanakekeli labangasibo bekhabomntfwana, kute utfolisise ngemphilo yemntfwana ekhaya.
Bantfwana labangahlali nemindeni yabo bangahlangana nebulukhuni lobengetiwe ekwemukelekeni nasekufundzeni kwabo.
Ngisebenta lapha e Nqaba Yethu children’s home, ngingumholi walapha ekhaya. Sinebantfwana labalishumi nesihlanu(15). Semukela lonkhe luhlobo lwebantfwana.
Siyatama kubabuyisa ndzawonye kute babe nelikhaya. Cishe bonkhe bantfwana lesinabo la,
kufanele bacale enkhulisa – lokumcoka kakhulu kuye wonkhe umntfwana.
Siyetama kuya esikolweni njalo njalo, sentele kutsi sihlale sichumene nathishela futsi sitocondza kutsi yini inkinga.
Mhlawumbe kulesinye sikhatsi kutsatsa lici kutsi umntfwana afundze lokusho
kutsi kumele kube khona lesikwentako nalomntfwana mayelana nesikolwa.
Kusho Makhosazana Vilakazi, longuChildren’s Home Officer, eNqaba Yethu Children’s Home, eBig Bend
Hlela inkhulisa itsandzeke, ibe netifundvo letimnandzi
Tinkhulisa kumele kutsi titsandzeke,
tibemnandzi, tiphindze tikhutsate kufundza.
Njenga thishela wasenkhulisa, kunyenti longakwenta kute utfole loku.
Kubekisa: Hlela inkhulisa wentele kutsi tindzawo ngekwehlukahlukana kwato tisentjentiswe kwenta tinhlelo letehlukene.
Emini bantfwana bayakhona kuhambahamba kamelula bente tinhlelo etindzaweni letehlukene.
Bangafundza bahleti ematafuleni nome bahlale phansi ecansini nome ekoneni lendalo
(Kusho Oksana Bura, Thishelanhloko, wasePre-school No. 134, Lviv)
Sebentisa libala ngaphandle kufundza ngekudlala nekutsi bantfwana bangcebeleke bajabule.
Yakha indzawo lapho ugcina khona tintfo tekufundza nekudlala.
Gcina tintfo tekudlala nekufundza tigcebeke kahle.
Kugceba kusita bantfwana kutsi bafundze kutimela, bakhululeke baphindze bafundze kutibonela lapho kuhlala khona tintfo.
Yakha tindlela tekuhlala letehlukahlukene, bantfwana batokhetsa kutsi bafuna kuhlala phansi kusemende nome ematafuleni
noma etitulweni nebangani babo, nome ngukuphi lapho bafuna kuhlala khona.
Kulesinye sikhatsi tinkhulisa tiba setindzaweni letakhelwe kusentjetiswa kwesikhashana njengetindzawo temihlangano
nome takhiwo letifana nemathende kulabahlala ngekukhosela eveni (refugees).
Kepha usengakhona kutfola indlela yekwenta kutsi inkhulisa yakho ifundzise lonkhe luhlobo lwemntfwana, ibe mnandzi, itsandzeke kubantfwana labatofundza.
Hlela lilanga, wehlukanise tikhatsi netifundvo
Bantfwana labancane bakukhandza kumcoka kwenta njengobe kuhlale kwentiwa
Lokutsi bati kutsi kutawentiwani ngesikhatsi letsite kwenta kutsi bativele baphephile.
Njenga thishela wase nkhulisa, kufanele kutsi uhleleke kute tikhatsi nendzawo yekufundza
ingabi buhlaluhlalu noma icanganise tingcondvo tebafundzi.
Tikhatsi tekufundza letigcinwa ngaso sonkhe sikhatsi atikadzingeki futsi atilungi.
Kepha ungatihlela tikhatsi tekutsi bafundzi babe ngekhatsi nome ngaphandle, kanye netikhatsi tekudla.
Futsi ungasenta siciniseko sekutsi bafundzi batfola sikhatsi sekwenta imidlalo leyehlukahlukene.
Enkhulisa yetfu, njengoba ngiyabona benta kuletinye tinkhulisa, kenetikhatsi letehlukahlukene tekufundza. Emvakwekushukuma, badla kudla kwabo kwasekuseni.
Emvakwekudla kwasekuseni, kubese kuyafundvwa. Letifundvo tiyehlukahlukana; sitama kutsi tibe mnandzi.
Sisebentisa tindlela letinyenti tekwelekelela kufundza kute siletse inkhaphunkaphu yekufundza kubantfwana.
(Kusho Viktoria Kapustina, Thishela, waseCommunity Pre-school No 74, Kharkiv City)
Kufanele futsi kutsi ube netintfo letisebaleni lotibhekile kubantfwana, kute bati nabo kutsi yini labavumeleke kutsi bayente yini labangakavumeleki kutsi bayente.
Yenta siciniseko sekutsi konkhe kufundza kugcile kakhulu ekudlaleni.
Nika bantfwana litfuba lekutikhetsela kutsi bafuna kwenta ini nome bafuna kudlala ngani
Uma bantfwana batfole litfuba lekufundza ngekudlala ngetintfo labatitsandzako, batakutfokotela kufundza.
Kufundza ngaleyondlela kungabasita kutsi bafundze tifundvo letitsite, njenge kubala.
Siyati kutsi bantfwana bafundza ngekushiyana.
Lababanye bafundza kancono ngekuhlabela uma usebentisa tingoma, nome ema-rhymes, labanye bafundza kancono uma tintfo batibona.
Labanye bafundza kancono uma badlala nebangani babo.
Kungako senta siciniseko sekutsi konkhe sikwenta sinenjongo yekutsi sifinyelele kumntfwana ngamunye ngekwehlukana kwabo.
(Kusho Thuli Gamedze, Thishela, waseMahlabaneni Neighbourhood Care Point (NCP)/Pre-school, eGoboyane, eBig Bend)
Ngempela sisebentisa tindlela letehlukene tekufundza
Uma thishela ahlela tifundvo, kufanele kutsi akukhumbule kutsi kunemntfwana lodzinga lusito
lolukhetsekile ngako-ke letifundvo kumele timsite naye.
(Kusho Lesia Kovalchuk, Thishelanhloko, wasePre-school No. 37, Lviv)
Nika bantfwana litfuba lekutsi batikhetsele litubane lekufundza – kungenteka bafuna kwenta tifundvo letishukumisa umtimba ngekushesha,
nome letipholile; noma bafuna kuthula nje nome babange umsindvo.
Bayekele bacedze labakwentako – ungajaki kuchubekela kulokunye
Uma bantfwana batikhetsela luhlobo nelitubane lekufundza ngekudlala, bafundza kancono futsi naletifundvo tabo tihambelana kahle netidzingo kanye nemakhono abo.
Kulesinye sikhatsi uyadzinga kutsi ukhutsate bantfwana kutsi bashukumise umtimba nome bawupholise.
Tifundvo letifaka ekhatsi tingoma nekugidza tingaba kahle kuloku.
Kufanele wente siciniseko sekutsi bantfwana bafundza kutotonkhe tikhatsi tekufundza.
Sebentisa tintfo lesitisebentisa mihlayonkhe kukhutsata kufundza
Bantfwana labancane bafundza kancono uma kubonakala kamelula kutsi loku labafundza ngako kwenteka mihlayonkhe.
Sitama kwenta siciniseko sekutsi sifundzele ngaphandle.
Sinendzawo lenhle yekudlala lenetihlahla letincane naletinkhulu letehlukahlukene, lokunika bantfwana tindlela letehlukene tekufundza.
Siyabasekela kulokufundza. Sinendledlana yesintfu lapho bantfwana bahambe bema etindzaweni letehlukahlukene,
bente lokunyenti, njengemidlalo, kutijabulisa, kufundza kutsi tintfo tesebenta njani, kubuketa tintfo, imidlalo yekufuna lokufihliwe, nome lokunye lokusebentisa ingcondvo.
Ngaleyo ndlela, bahamba kulendledlana bafundze ngetintfo letinyenti temvelo nalokunye.
(Kusho Oksana Bura, Thishelanhloko, wasePre-school No. 134, Lviv)
Sisebentisa lesikutfole langaphandle nome yini lelahliwe. Enkhulisa siphindze sikulungise sikusebentise.
Lasikolweni site tintfo tekudlala kodvwa ngihamba ngibutsa tintfo lengititfolako langaphandle
sibuye sikusebentise kwenta tintfo tekudlala bese sisebentisa kona kudlala.
Sibutsa ematje, nabadlala ngawo labantfwana kubasita kutsi bafundze kubala.
Lasikolweni sidlala ngaphandle, sisebentisa emathayi etimotolo lamadzala. Labantfwana bayatsandza kuwafuca baphindze bawagicite.
(Kusho Hlob’sile Masuku, Thishela, waseThembelihle Pre-school, eDingizwe)
Njengathishela wasenkhulisa, kumele unike bantfwana tintfo lesitisebentisa mihlayonkhe kutsi batisebentise kudlala ngato.
Ngekusebentisa tintfo letinjalo loko kungabasita bantfwana kutsi bafundze ngemibala, kwakheka kwetintfo, kutsi tintfo tinjani uma utitsintsa, kunuka, imisindvo, netisindvo.
Tintfo letiviwa ngumtimba ngetindlela letehlukene kanyenti, tingaba lusito kakhulu kubafundzi labanebulukhuni lwekubona nome kuva.
Kutsintsa nekugucugucula letintfo njengenceye yekufundza kungabasita bantfwana labadzinga kulekelelwa kufundza kusebentisa imitsambo lemincane,
nome labanebulukhuni bekucondza nome kukhumbula tintfo.
Ngekusebentisa lemicondvo lemelula, bothishela basetinkhulisa bangatitfutfukisa ekulekeleleni bonkhe bantfwana kutsi bafundze bakhule.